Op die Troon: Bon appétit, bon appepoef in Taiwan - VroetelVoete
Op die Troon: Bon appétit, bon appepoef in Taiwan
Anje August 17, 2016 No Comments on Op die Troon: Bon appétit, bon appepoef in Taiwan
Hierdie artikel is gepubliseer in Die Beeld en Die Burger, 21 Mei 2016.
Die drieverdiepinggebou maak 'n indruk al sommer van ver af met neonblou ligte, 'n reuse-toilet hoog teen 'n muur en toiletposisies op die vensters. Met die intrapslag groet vriendelike bolliegesiggies en goue porseleintrone jou, jy voel sommer welkom. Die tema is duidelik en híér is nie tyd vir omdraai of skaamkry nie. Toilette en bolliehopies is al wat jy sien. Dit is teen die mure, dit is lampskerms, kaggelkkkies oral, op die spyskaart en (raar maar waar) in die badkamer.
Al die kos lyk aanloklik en dis moeilik om te kies tussen pasta, kerrie, varktjops en roerbraai. Een ding is vir seker – jy wil uit 'n toilet eet. Vir ongeveer R120 (NTD 260) kry jy 'n beker swart tee, sop, 'n hoofgereg met rys, 'n hopie van daardie bekende roomys en die een keer in 'n leeftyd die geleentheid om uit die mees ondenkbare objek te eet.